**Javno savjetovanje**

**o nacrtu Odluke o izmjenama i dopunama Odluke o mjerama**

**za sprečavanje nepropisnog odbacivanja otpada i mjerama**

**za uklanjanje odbačenog otpada**

Svoje doprinose javnom savjetovanju molimo dostavite Upravnom odjelu za opće, pravne i tehničke poslove putem priloženog obrasca do 24. ožujka 2020. na adresu elektroničke pošte: mirna.sokolic@samobor.hr, navodeći u predmetu poruke "Javno savjetovanje"

Na temelju članka 28. Zakona o održivom gospodarenju otpadom (Narodne novine broj 94/13, 73/17, 14/19 i 98/19) (dalje u tekstu: Zakon) jedinica lokalne samouprave dužna je na svom području osigurati sprečavanje odbacivanja otpada na način suprotan Zakonu te uklanjanje tako odbačenog otpada.

U članku 36. Zakona propisano je da osobe koje obavljaju poslove službe nadležne za komunalni red jedinice lokalne samouprave, tj. komunalni redari, provode mjere za sprečavanje nepropisnog odbacivanja otpada kao i mjere za uklanjanje otpada odbačenog u okoliš.

Odluku o mjerama za sprječavanje nepropisnog odbacivanja otpada i mjerama za uklanjanje odbačenog otpada donijelo je Gradsko vijeće Grada Samobora na 7. sjednici održanoj 25. siječnja 2018. godine (Službene vijesti Grada Samobora br. 1/18).

Zakonom o izmjenama i dopunama Zakona o održivom gospodarenju otpadom (Narodne novine br. 14/19) izvršena je izmjena članka 36. stavka 3. čija je odredba do tada propisivala da radi provedbe mjera za uklanjanje otpada odbačenog u okoliš komunalni redar rješenjem naređuje vlasniku, odnosno posjedniku nekretnine, ako vlasnik nije poznat, na kojem je nepropisno odložen otpad uklanjanje tog otpada, odnosno osobi koja sukladno posebnom propisu upravlja određenim područjem (dobrom), ako je otpad odložen na tom području (dobru), dok je izmjenama članka 36. stavka 3. rješenje koje izdaje komunalni redar moguće uputiti i osobi koju je zatekao da odbacuje otpad izvan lokacije gospodarenja otpadom.

Nadalje, navedenim izmjenama i dopunama Zakona, dodan je novi članak 147.a, kojim su proširene ovlasti komunalnog redara prilikom utvrđivanja identiteta fizičke osobe počinitelja odbacivanja otpada.

U skladu s navedenim, valjalo je izvršiti usklađivanje odredbi Odluke o mjerama za sprječavanje nepropisnog odbacivanja otpada i mjerama za uklanjanje odbačenog otpada.